עמותת אמרי בנימין הוקמה להנצחת שמו של יקירנו ר' בנימין חדד זצ"ל שנקטף בטרם עת בגיל 26 והשאיר אחריו אלמנה ושלשה ילדים ואנו מנסים להמשיך את פועלו ותורתו- "ואהבת לרעך כמוך".
עמותת אמרי בנימין הוקמה בפברואר 2002 במטרה לסייע בקידום החינוך לתלמידים חלשים ונזקקים ולקדם פרויקטים חינוכיים בדרום בכלל ובאשקלון בפרט. החזון שלנו הוא לקדם שיווין הזדמנויות חינוכי-לימודי לכולם ויצירת משוואה חדשה בה פער חברתי-כלכלי אינו יוצר פער חינוכי והישגי. אנחנו מאמינים שלכל תלמיד יש זכות שווה לחינוך שווה ופועלים להשגת מטרה זאת.
העמותה היא עמותה התנדבותית שכל חבריה וחברי הועד המנהל שלה עושים את תפקידם מתוך תחושה של שליחות ואחריות הדדית, באהבה ומתוך מסירות אמיתית למען הזולת.
חונך לכל יתום - בו מוצמד חונך בוגר תלמיד תיכון מ-יא'-יב' לחניך יתום מכיתה א'-ו' ומהווה עבורו דמות בוגרת, קשובה ותומכת. החונך מסייע לחניך בשיעורי בית ובהשתלבות בחברה. פרוייקט זה מתקיים באשקלון ובבאר-שבע.
פרוייקט ילקוט לכל ילד - עמותת אמרי בנימין מסייעת מידי שנה לאלפי תלמידים יתומים ונזקקים באספקת ילקוט חדש וציוד לימודי לתחילת שנת הלימודים.
סיוע למשפחות נזקקות - פעמיים בשנה, עמותת אמרי בנימין מספקת למשפחות נזקקות ואלמנות סלי מזון מלאי כל טוב, מצרכים לחגים והמון אהבה. חשוב לנו שלאותן משפחות לא יחסר דבר ולפחות בחגים למלא את ליבם בשמחה.
סיוע למטרות רפואיות - עמותת אמרי בנימין ערה לצורך של אנשים פרטיים הזקוקים לסיוע רפואי דחוף כגון השתלת אברים בארץ או בחו"ל, טיפול שאינו כלול בסל הבריאות, טיפוליםהניתנים רק בחו"ל ועוד. העמותה משמשת כפלטפורמה להעברת וריכוז הכספים המגוייסים ע"י תורמים, וכן לסייע להם ביעוץ ובהדרכה עד לביצוע ההליך הרפואי וכן לאחריו.
נוער מוביל שינוי- מטרות התכנית הן להעלות את מספר הניגשים ומסיימי הבגרות מהעיר אשקלון, העלאת משמעותית של אחוז המתגייסים לצה"ל, העלאה משמעותית של המתגייסים לשירות קרבי, מסלולי קצונה ופיקוד, והשתלבותם בהנהגה המקומית לאחר שחרור.